מה חשוב לדעת אם נפגעתם מרכב במעבר חצייה?
המקום הבטוח ביותר לכאורה להולכי הרגל הוא מעבר החצייה ועדיין תאונות רבות מתרחשות דווקא בעת חצייתו ■ כיצד לנהוג במקרה ונפגעתם מרכב בעת חציית הכביש?
כל ילד יודע כי מעבר חצייה הוא המקום הבטוח ביותר לחציית כביש ע"י הולכי רגל. אנו מלמדים זאת את ילדינו כבר מגיל הגן ומנחים אותם לעבור כביש אך ורק במעבר חצייה. בפועל , ולפי נתוני הרשות הלאומית לבטיחות בדרכים, כחמישית מהולכי הרגל שנהרגו בתאונות דרכים חצו כחוק במעבר חצייה מסומן ואף על פי כן פגע בהם רכב באופן קטלני. בולטים במעורבותם בתאונות אלה - קשישים וילדים אשר לרוב תגובותיהם איטיות או פזיזות יותר.
עו"ד ליטל שוורץ ממשרד עורכי דין "שוורץ מאייר ברדה", העוסק בתחום הנזיקין ותאונות דרכים, מסבירה אודות זכויות הנפגע הולך הרגל במעבר חצייה: "ראשית, חשוב שהולך רגל שנפגע במעבר חצייה מכלי רכב ידע כי אין חשיבות לעובדה האם הוא האשם בתאונה או לא לעניין קבלת פיצוי בגין נזקי הגוף שנגרמו לו מהתאונה".
עוד מוסיפה עו"ד שוורץ כי "גם במקרים שפרטי הנהג הפוגע אינם ידועים, למשל- בתאונת פגע וברח - עדיין ניתן יהיה לקבל פיצוי בגין נזקי הגוף שנגרמו כתוצאה מהתאונה. זאת ע"י הגשת תביעה ל"קרנית" - תאגיד ציבורי לפיצוי נפגעי תאונות דרכים.
בתשובה לשאלה כיצד לנהוג אם פגע בכם רכב במעבר חצייה? עו"ד שוורץ מסבירה כי עליכם כצעד ראשון, ובמידה ונהג הרכב לא ברח ממקום התאונה, לרשום את פרטי הרכב הפוגע ולבקש מהנהג הפוגע את שמו, מספר הטלפון, מספר תעודת הזהות ורישיון הנהיגה שלו וכן את פרטי פוליסת החובה של הרכב הפוגע. מומלץ לצלם באמצעות הטלפון הנייד את הרכב הפוגע וכן את פוליסת הביטוח, רישיון הרכב ורישיון הנהיגה של הנהג הפוגע.
היא ממשיכה ואומרת כי יש לברר האם היו עדים לתאונת הדרכים ולבקש את פרטיהם, כך שבמקרה הצורך ניתן יהיה לזמנם לבית המשפט ולהגיש את עדותם. ככל שמדובר בתאונת פגע וברח יש חשיבות גדולה יותר לעדים שראו את התאונה הנטענת.
כמו כן, אם נפגעתם פיזית ולו באופן הקל ביותר, מומלץ לגשת מיד לחדר המיון בבית חולים הקרוב אליכם או לקופת החולים באזור מגוריכם ולהתלונן על הפגיעה כתוצאה מתאונת דרכים. חשוב לציין בפני הגורם המטפל כי מדובר בפגיעה בעקבות תאונת דרכים כהולך רגל במעבר חצייה ולוודא שנסיבות התאונה נרשמו בגיליון הרפואי. דאגו גם לבקש העתק של הגיליון הרפואי.
יש להמשיך ברצף טיפולים רפואיים במידת הצורך ולשמור סיכומי ביקור אצל רופאים, קבלות על הביקורים, נסיעות ורכישת משככי כאבים ואביזרים רפואיים.
בנוסף, על הנפגע לפנות לתחנת המשטרה הקרובה לביתו ולהגיש תלונה על מעורבות בתאונת דרכים. זאת אף אם אינו יודע את פרטי הנהג הפוגע ולציין בפני החוקר המשטרתי את מלוא נסיבות התאונה.
נשאלת השאלה האם תאונת מעבר חצייה יכולה להיות מוכרת גם כתאונת עבודה? עו"ד שוורץ משיבה על כך כי "בכל תאונה יש לשאול את השאלה - האם היא אירעה במהלך העבודה, בדרך לעבודה או בדרך מהעבודה. ככל שהתשובה חיובית הרי שניתן, במקרה כזה, לתבוע מהמוסד לביטוח לאומי הכרה בתאונה כתאונת עבודה ולקבל פיצוי עבור ימי העבודה שהחסיר הנפגע בעקבות התאונה.
"כך גם, במקרים של פגיעה פיזית ניתן יהיה להגיש תביעה לקביעת דרגת נכות ע"י ועדה רפואית מטעם המוסד לביטוח לאומי. במידה ותיקבע דרגת נכות צמיתה בשיעור של 9% ומעלה, הרי שהנפגע יהיה זכאי לקבלת גמלת נכות חד פעמית מהמוסד לביטוח לאומי. וככל שתיקבע דרגת נכות לצמיתות בשיעור של 19% ומעלה, יהיה זכאי הנפגע לקבל גמלת נכות חודשית. ניתן אף לקבל תשלום גמלת נכות בגין נכות זמנית בשיעור 9% ומעלה".
לסיכום אומרת עו"ד שוורץ כי "רצוי שנפגע לאחר תאונת דרכים יפנה בהקדם לעו"ד לענייני נזיקין על מנת שילווה אותו בכל השלבים טרם הגשת דרישה לפיצוי וכן בהמשך ידאג להגיש תביעה לקבלת פיצויים מחברת הביטוח".
עו"ד ליטל שוורץ ממשרד עורכי דין "שוורץ מאייר ברדה" משרד העוסק בנזיקין.